Carl Valentin (SF), 2024-01-18:
Tak, og tak til Dansk Folkeparti for at fremsætte forslaget her.
I SF er vi helt enige i, at der bør sættes ind over for fremavl af familiedyr med egenskaber, som giver klare velfærdsproblemer hos dem.
De eksempler, vi ser på det, er helt forfærdelige.
F.eks. er hunderacen Cavalier King Charles Spaniel med tiden blevet avlet med så små kranier, at der hos nogle af dem ikke er plads til den hjerne, de har.
Andre hunderacer som f.eks. engelsk og fransk bulldog er blevet avlet med så kort et næseparti, at der er eksempler på, at de har udviklet flere former for vejrtrækningsproblemer.
De kan også risikere at lide af hudbetændelse, besvær med at fordøje deres mad, og jeg kunne faktisk blive ved med at nævne mange andre forskellige problemer, som de her fladsnudede hunde oplever, og som virkelig hæmmer deres livskvalitet.
Mange af de her hunde bliver nødt til at blive opereret, for at de kan få et ordentligt liv, og for mig at se er det totalt uansvarligt og uetisk at sætte hundehvalpe i verden, vel vidende at de med stor sandsynlighed skal leve et liv med sygdom og lidelser.
En række EU-lande, heriblandt Holland og Norge, har ellers indført dyrevelfærdskrav til avlsarbejdet, men mig bekendt har vi ikke rigtig i Danmark en lovgivning, der sikrer, at avl kun må ske på sunde individer, og det skal vi selvfølgelig have.
Vi støtter derfor det forslag her, og vi glæder os også over, at regeringen i sit dyrevelfærdsudspil lægger op til at gøre noget ved den her uetiske avlsmetode.
Det glæder vi os til at forhandle om, og vi håber i den forbindelse bl.a. at kunne få regeringen med til at arbejde for nogle ting på det her område også på EU-niveau.
I SF interesserer vi os imidlertid ikke kun for de dyr, der er en del af vores familier derhjemme, men også for de dyr, vi kalder for produktionsdyr, altså de dyr, hvis skæbne det er at blive til koteletter eller en ingrediens i butter chicken eller sådan noget.
Derfor er vi også ret skuffede over, at regeringen i vid udstrækning, synes jeg, ignorerer den ekstreme avl af produktionsdyr, der foregår.
Man kan i hvert fald ikke helt finde den samme forargelse frem, når man taler om det spørgsmål, som man kan, når det handler om vores familiedyr.
For i store dele af dyreproduktionen er det jo fuldstændig standard, at man fremavler dyr til et liv i lidelse med det formål at behage os mennesker.
Man kan bare se på sådan noget som turbokyllinger, som vi har lavet nogle initiativer på, men dog slet ikke nok endnu.
Vi ser også en ekstremt høj pattegrisdødelighed, fordi vi har fremavlet de her søer til at få flere smågrise, end de har patter til, og derfor får søerne nogle små skravl, som typisk dør af kulde eller tørst eller ved at blive klemt ihjel af deres mor.
Vi fremavler også køer med ekstremt store yvere med det ene formål, at vi gerne vil hæve deres mælkeydelse, som man kalder det i industrien.
Det vil sige, at man fremavler en ko på en måde, der giver den et dårligere liv, fordi man godt kunne tænke sig, at den producerede endnu mere mælk, end det er naturligt for den.
Jeg synes derfor, at det er godt, at vi får debatten her.
Jeg er rigtig glad for forslaget fra Dansk Folkeparti og også for initiativerne fra ministeren.
For der er altså ting i den her verden, der er vigtige, ud over hvad der behager vores egen art.
Vi skal også tage hensyn til andre arter i hele den proces.
I SF ønsker vi gode liv for alle dyr, og ingen dyr skal fremavles på måder, som ødelægger deres liv.
Derfor støtter vi forslaget her.